CELEX: 62012TN0321
Language: mt
Date: 2012-07-20 00:00:00
Title: Kawża T-321/12: Rikors ippreżentat fl- 20 ta’ Lulju 2012 — Ciudad de la Luz y Sociedad Proyectos Temáticos de la Comunidad Valenciana vs Il-Kummissjoni

22.9.2012   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 287/32
            
         Rikors ippreżentat fl-20 ta’ Lulju 2012 — Ciudad de la Luz y Sociedad Proyectos Temáticos de la Comunidad Valenciana vs Il-Kummissjoni
   (Kawża T-321/12)
   2012/C 287/61
   Lingwa tal-kawża: l-Ispanjol
   
      Partijiet
   
   
      Rikorrenti: Ciudad de la Luz, SA (Alicante, Spanja) u Sociedad Proyectos Temáticos de la Comunidad Valenciana, SA (Alicante) (rappreżentanti: J. Buendía Sierra, N. Ruiz García u J. Belenguer Mula, avukati, u M. Muñoz de Juan, avukat)
   
      Konvenuta: Il-Kummissjoni Ewropea
   
      Talbiet
   
   Ir-rikorrenti jitlobu li l-Qorti Ġenerali jogħġobha:
   
               —
            
            
               tiddikjara ammissibbli u tilqa’ l-motivi għal annulament invokati fir-rikors tagħhom;
            
         
               —
            
            
               tannulla d-Deċiżjoni tal-Kummissjoni Ewropea (2012) 3025 finali, tat-8 ta’ Mejju 2012, dwar l-għajnuna mill-Istat SA. 22668 (C 8/2008 — ex NN 4/2008), mogħtija minn Spanja lil “Ciudad de la Luz SA”, u b’mod partikolari l-Artikolu 1(1) tad-Deċiżjoni sa fejn dan jiddikjara li l-investiment f’CDL jinvolvi elementi ta’ għajnuna mill-Istat inkompatibbli, u jeżiġi l-irkupru ta’ din l-għajnuna;
            
         
               —
            
            
               tiddikjara ineżistenti jew sussidjarjament, tannulla d-deċiżjoni kkontestata u, b’mod partikolari, l-Artikolu 1(1) tad-deċiżjoni sa fejn dan jiddikjara li ċerti produtturi li għamlu reġistrazzjonijiet fiċ-CDL irċevew għajnuna inkompatibbli;
            
         
               —
            
            
               konsegwentement tannulla l-ordnijiet ta’ rkupru imposti fl-Artikolu 2 tad-deċiżjoni kkontestata, u
            
         
               —
            
            
               tikkundanna lill-Kummissjoni għall-ispejjeż ta’ din il-proċedura.
            
         
      Motivi u argumenti prinċipali
   
   Insostenn tar-rikors tagħhom, ir-rikorrenti jinvokaw tliet motivi.
   
               (1)
            
            
               L-ewwel motiv ibbażat fuq żball ta’ liġi sa fen ġie konkluż li kienet teżisti għajnuna mill-Istat favur CDL (applikazzjoni żbaljata tal-prinċipju ta’ investitur privat). Ksur tal-Artikoli 107(1) u 345 TFUE
               Ir-rikorrenti jikkunsidraw li l-Kummissjoni wettqet żball fl-analiżi tagħha tal-prinċipju ta’ investitur privat u meta kkonkludiet li kienet teżisti għajnuna mill-Istat. L-investimenti tal-Generalitat Valenciana fiċ-CDL seħħew f’żewġ mumenti differenti, fl-2000 u fl-2004, u ż-żewġ deċiżjonijiet ta’ investiment ittieħdu wara l-elaborazzjoni ta’ żewġ pjanijiet separati ta’ negozju li stabbilixxew il-profittabbiltà prevedibbli tal-proġett. Fl-applikazzjoni tagħha tal-prinċipju ta’ investitur privat il-Kummissjoni tqabbel dan il-proġett mal-profittabbiltà ta’ proġetti u ta’ atturi li ma humiex paragunabbli minħabba d-daqs tagħhom, u b’hekk neħħiet kwalukwe sens lil dan il-prinċipju bi ksur tal-Artikoli 107(1) u 345 TFUE.
               Fl-analiżi legali u ekonomika tagħha l-Kummissjoni tirrifjuta wkoll li tieħu inkunsiderazzjoni l-fatt li flimkien mal-proġett ta’ studios tal-films hemm ukoll il-proġett ta’ żvilupp ta’ żona kummerċjali u għal-lukandi fuq artijiet madwar il-proprjetà ta’ SPTCV. Jekk jittieħdu inkunsiderazzjoni ż-żewġ proġetti, il-profittabbiltà tal-investiment f’CDL hija ikbar.
            
         
               (2)
            
            
               It-tieni motiv ibbażat fuq żball ta’ liġi fl-analiżi tal-kompatibbiltà tal-proġett CDL u nuqqas ta’ motivazzjoni
               Ir-rikorrenti jqisu li l-Kummissjoni tirrifjuta li tikkunsidra li peress li CDL tinsab f’ Alicante, il-proġett kien eliġibbli sabiex jirċievi għajnuna reġjonali. Peress li dan huwa proġett kbir ta’ investiment, l-awtoritajiet Spanjoli kkunsidraw li CDL tista’ tkun eliġibbli għall-għajnuna reġjonali li tammonta għal madwar 36 %, mingħajr ma dan ma ġie kkontestat mill-Kummissjoni. Minkejja dan, hija tirrifjuta li taċċetta li ladarba applikat il-prinċipju ta’ investitur privat għal 64 % tal-investiment, il-proġett kellu profittabbiltà ikbar.
               Sussidjarjament, ir-rikorrenti jikkunsidraw li l-investiment tal-awtoritajiet ta’ Valencia fil-kumpless tal-istudios tal-films CDL għandha tiġi ddikjarata totalment jew parzjalment kompatibbli abbażi tal-Artikolu 107(3)(d) TFUE.
               Il-Kummissjoni ma timmotivax il-konklużjonijiet tagħha li jgħidu li l-għajnuna għall-kostruzzjoni ta’ studios tal-films CDL ma hijiex meħtieġa, proporzjonata u xierqa, peress li din l-għajnuna lanqas ma tista’ tingħata, anki parzjalment, abbażi tal-kompatibbiltà kulturali.
            
         
               (3)
            
            
               It-tielet motiv ibbażat fuq żball ta’ liġi minħabba nuqqas ta’ deċiżjoni, u f’kull każ, minħabba nuqqas totali ta’ motivazzjoni fir-rigward tal-inċentivi għall-produzzjonijiet
               Barra milli tikkunsidra li l-investiment fiċ-CDL jikkostitwixxi għajnuna inkumpatibbli, il-Kummissjoni tikklassifika bl-istess mod kull inċentiv mogħti lill-produtturi tal-films bil-kundizzjoni li l-iffilmjar iseħħ fiċ-CDL.
               Id-deċiżjoni tiddedika biss paragrafu wieħed għal din l-allegata għajnuna li jillimita ruħu li jiddikjarha inkompatibbli. Id-deċiżjoni la tiddeskrivi għal liema miżura qed tirreferi u lanqas ma ssemmi l-informazzjoni pprovduta għal dan il-għan mill-Istat Membru, la teżamina l-preżenza/l-assenza tal-elementi ta’ għajnuna, la tanalizza l-kriterji tal-kriterji ta’ kompatibbiltà u lanqas ma tikkunsidra li jista’ jkun hemm aspettattivi leġittimi.
               Għaldaqstant, ir-rikorrenti jikkunsidraw li dan huwa att ineżistenti jew null minħabba nuqqas ta’ motivazzjoni. Barra minn hekk, peress li l-imsemmija inċentivi josservaw il-kundizzjonijiet previsti fil-Komunikazzjoni tal-Kummissjoni dwar l-għajnuna għaċ-ċinema tal-2001, dawn kellhom jiġu kkunsidrati kompatibbli mal-Artikolu 107(3)(d) TFUE.